Zápisnica zo zasadnutia  Komisie školstva, kultúry a športu Miestneho zastupiteľstva mestskej časti Bratislava – Ružinov zo dňa 3. 4. 2017

Prítomní: PaedDr. Mária Barancová, Ing. Martin Patoprstý, Mgr. Petra Palenčárová,                 
                   Bc. Radovan Bajer,
Neprítomní: PaedDr. Ján  Filc - ospr., MVDr. Marián Gajdoš - ospr.,  
                          
PROGRAM:   
1. Otvorenie, privítanie členov komisie
2.  Informácie PaedDr. Drgoňovej o plánovanom počte tried 1. ročníka v šk. roku 2017/2018 
                                                                                       Predkladateľ: PaedDr. Erika Drgoňová
                                                                                                              riaditeľka školy
3. Vyjadrenie k participácii na rekonštrukcii objektu Uránová 2, Bratislava
                                                                                        Predkladateľ: Mgr. Viera Kováčová
                                                                                                               vedúca referátu 
                                                                                                               metodiky škôl
   4. Zriadenie elokovaného pracoviska Materskej školy, Piesočná 2 v objekte na Banšelovej 4
                                                                                           Predkladateľ: Ing. Jana Jurkovičová
                                                                                                                  referát prevádzky a
                                                                                                                  údržby škôl
   5. Stanovisko MZ MČ Bratislava-Ružinov k zmene Štatútu hl mesta SR Bratislavy 
      o pôsobnosti mestských častí vykonávať funkciu procesného opatrovníka podľa Civilného 
      sporového poriadku, Civilného mimosporového poriadku a Správneho súdneho poriadku
                                                                                           Predkladateľ: Mgr. Henrieta Valková
                                                                                                                  vedúca odboru
                                                                                                                   sociálnych vecí
     6. Rôzne
  7. Záver

K bodu 1:

     Prítomných privítala a pracovné stretnutie otvorila PaedDr. Mária Barancová, predsedníčka komisie. Členovia komisie súhlasili s jednotlivými bodmi programu.

K bodu 2:

       Ing. Patoprstý informoval  o obavách zákonných zástupcov  týkajúcich sa otvorenia počtu tried prvého ročníka a prijímania detí do prvého ročníka na školský rok 2017/2018 v ZŠ, Ostredková 14. 
       Riaditeľka školy, PaedDr. Drgoňová, uviedla, že celkové podmienky prijímania do prvého ročníka na školský rok 2017/2018 sú podrobne uvedené na webovom sídle školy. Prijímať sa budú prednostne rajónne deti, mimorajónni iba v prípade, ak by zostali voľné kapacity. Otvárať sa budú 2 triedy prvého ročníka, z toho jedna  zameraná  na vyučovanie CLIL metódou. Prijímanie detí do tejto triedy je založené na dobrovoľnosti. 
      Riaditeľka školy členom komisie vysvetlila princíp výučby v CLIL triede.

  K bodu 3:

        Mgr. Kováčová informovala, že MČ Bratislava-Ružinov sa v roku 2015 zmluvne zaviazala poskytnúť Hlavnému mestu zo svojho rozpočtu dotáciu na rekonštrukciu budovy Uránová 2 formou transferu finančných prostriedkov. Do zrekonštruovanej budovy by sa presťahovala ZUŠ z priestorov na Exnárovej 6 a objekt na Exnárovej  by bol celý zverený Materskej škole,  Exnárova 6.  Mestská časť potvrdila svoj záväzok zmluvou o poskytnutí dotácie, kde bola presne stanovená maximálna výška poskytnutej dotácie, termín a účel jej využitia. V roku 2015 k rekonštrukcii budovy na Uránovej ulici nedošlo. V roku 2016 poslanci mestskej časti Bratislava-Ružinov schválili dodatok k zmluve, v ktorom bola zapracovaná zmena termínu využitia dotácie,  jej poskytnutie do 31. 12. 2016 a zároveň i podmienka, aby sa  po dokončení priestorov na Uránovej presťahovala ZUŠ do týchto priestorov  a uvoľnila priestory na Exnárovej pre MŠ. 
       Vo februári 2017 bola mestská časť listom z magistrátu hlavného mesta SR požiadaná o vyjadrenie, či má naďalej záujem participovať na rekonštrukcii objektu Uránová 2. V rozpočte na rok 2017 potrebné finančné prostriedky nie sú zapracované. Ak by MZ prejavilo záujem podieľať sa na financovaní vyššie uvedenej rekonštrukcie, požadované financie sa budú musieť použiť z rezervného fondu mestskej časti. 

       Komisia školstva, kultúry a športu materiál „Vyjadrenie k participácii na rekonštrukcii objektu Uránová 2, Bratislava“ prerokovala a

 1.) berie na vedomie

2.) odporúča schváliť
     predložený materiál v MZ m. č. Bratislava – Ružinov s podmienkou, aby celý objekt Exnárova 6 patril do vlastníctva mestskej časti Bratislava-Ružinov.

Hlasovanie:   Prítomní:  4
          	                         Za:  4

K bodu 4:

      Ing. Jurkovičová  prítomných podrobne informovala o objekte  Banšelova 4, kde by sa jeho rekonštrukciou mohli vytvoriť  dve nové triedy materskej školy. Priblížila súčasný stav a návrh nového riešenia objektu. Zvlášť sa zamerala na to, čo vyžaduje rekonštrukcia interiéru, zvlášť na revitalizáciu exteriéru. Ďalej hovorila o zabezpečení stravovania zriadením výdajnej školskej jedálne, personálnom zabezpečení....Oboznámila prítomných s predpokladanými nákladmi. Potrebné finančné prostriedky nie sú zahrnuté v rozpočte na rok 2017, je nutné počítať s navýšením rozpočtu pri najbližšej zmene rozpočtu.
     Zároveň upozornila na kroky, ktoré je nutné uskutočniť v súlade s platnou legislatívou pri zaradení pracoviska do siete škôl a školských zariadení a jeho následnom zriadení.

       Komisia školstva, kultúry a športu materiál „Zriadenie elokovaného pracoviska Materskej školy, Piesočná 2 v objekte na Banšelovej 4“ prerokovala a

 1.) berie na vedomie

Hlasovanie:   Prítomní:  4
          	                         Za:  4

K bodu 5:

     Mgr. Valková prítomných informovala o rozhodnutí primátora hlavného mesta SR Bratislavy č. 17/2016, ktorým sa v súlade s uznesením Mestského zastupiteľstva hlavného mesta SR Bratislavy schvaľuje pôsobnosť mestských častí vykonávať funkciu procesného opatrovníka. Vysvetlila, že zmena bola spôsobená zrušením platnosti právneho predpisu Občianskeho súdneho poriadku a jeho nahradením novými kódexami, a to Civilným sporovým poriadkom, Civilným mimosporovým poriadkom a Správnym súdnym poriadkom.
      Na základe uvedeného je nutné, aby sa miestne zastupiteľstvo mestskej časti Bratislava-Ružinov vyjadrilo k návrhu zmeny Štatútu hlavného mesta SR Bratislavy a starosta  zaslal na základe žiadosti primátora písomné súhlasné alebo nesúhlasné stanovisko miestneho zastupiteľstva s predloženým návrhom dodatku Štatútu. 
     Prílohou žiadosti je návrh dodatku Štatútu vo veci výkonu funkcie opatrovníka fyzickej osoby, ktorú súd rozhodnutím obmedzil v spôsobnosti na právne úkony a vo veci vyjadrovania sa k riadnej starostlivosti o maloletých.
     V závere konštatovala, že ide o zmeny vyplývajúce zo zmeny legislatívy, a preto mestská časť Bratislava-Ružinov nemá k predloženému návrhu dodatku Štatútu pripomienky.

      Komisia školstva, kultúry a športu materiál „Stanovisko MZ MČ Bratislava-Ružinov k zmene Štatútu hl mesta SR Bratislavy o pôsobnosti mestských častí vykonávať funkciu procesného opatrovníka podľa Civilného sporového poriadku, Civilného mimosporového poriadku a Správneho súdneho poriadku“ prerokovala a

 1.) berie na vedomie

2.) odporúča schváliť
     predložený materiál v MZ m. č. Bratislava – Ružinov

Hlasovanie:   Prítomní:  4
          	                         Za:  4

 K bodu 6:
    
     V bode rôzne Mgr. Lukáčová opätovne pozvala členov komisie na slávnostné stretnutie pri príležitosti Dňa učiteľov.

K bodu 7:

    Pracovné stretnutie ukončila PaedDr. Barancová.

                                                                                                PaedDr. Mária Barancová v. r.
                                                                                                   predsedníčka komisie

V Bratislave   6. 4. 2017
Zapísala: Mgr. J. Lukáčová v. r.